ROZHODNUTIE KOMISIE
z 18. mája 2005,
ktorým sa po piaty raz mení a dopĺňa rozhodnutie 2004/122/ES týkajúce sa určitých ochranných opatrení v súvislosti s morom hydiny v Kórejskej ľudovodemokratickej republike
[oznámené pod číslom K(2005) 1451]
(Text s významom pre EHP)
(2005/390/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991, stanovujúcu zásady, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktorou sa menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 7,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 22 ods. 6,
keďže:
(1)
V rozhodnutí 2000/666/ES zo 16. októbra 2000, ktoré ustanovuje zdravotné podmienky pre zvieratá a veterinárnu certifikáciu na dovoz vtákov s výnimkou hydiny a podmienky karantény (3), sa stanovuje, že členské štáty majú povoliť dovoz vtákov z tretích krajín uvedených v zozname členov Medzinárodného úradu pre nákazy zvierat (Office International des Epizooties, OIE), ako aj to, že sa tieto vtáky pri vstupe do Spoločenstva podrobia karanténnym opatreniam a kontrole.
(2)
Kórejská ľudovodemokratická republika (Severná Kórea) potvrdila vypuknutie moru hydiny na svojom území. Keďže Severná Kórea je členom OIE, členské štáty majú podľa rozhodnutia 2000/666/ES prijímať dovozy uvedených vtákov z tejto krajiny. S prihliadnutím na potenciálne vážne následky v súvislosti s konkrétnym kmeňom vírusu moru hydiny, ktorý spôsobuje ochorenie v ostatných krajinách Ázie, je potrebné prijať preventívne opatrenie pozastavujúce dovoz týchto vtákov zo Severnej Kórey.
(3)
Podľa nariadenia Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených na ľudskú spotrebu (4), sa povoľuje dovoz nespracovaného peria a častí peria s pôvodom v Severnej Kórei. Vzhľadom na súčasnú nákazovú situáciu v Severnej Kórei by sa mal tento dovoz pozastaviť.
(4)
Rozhodnutie Komisie 2004/122/ES zo 6. februára 2004, ktoré sa týka určitých ochranných opatrení v súvislosti s morom hydiny v niekoľkých ázijských krajinách (5), sa prijalo ako reakcia na vypuknutie moru hydiny v niekoľkých ázijských krajinách. V článku 4 tohto rozhodnutia sa stanovuje, že členské štáty majú pozastaviť dovoz nespracovaného peria a častí peria, ako aj živých vtákov s výnimkou hydiny z tretích krajín podľa rozhodnutia 2000/666/ES. V záujme ochrany zdravia zvierat a verejnosti je potrebné Severnú Kóreu zaradiť medzi tretie krajiny uvedené v článku 4 rozhodnutia 2004/122/ES.
(5)
Rozhodnutie 2004/122/ES by sa malo zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Článok 4 ods. 1 rozhodnutia 2004/122/ES sa nahrádza nasledujúcim textom:
„1. Členské štáty pozastavia dovoz z Kambodže, Číny vrátane Hongkongu, Indonézie, Laosu, Malajzie, Severnej Kórey, Pakistanu, Thajska a Vietnamu:
-
nespracovaného peria a jeho častí, ako aj
-
‚živých vtákov s výnimkou hydiny’, ako sa uvádza v rozhodnutí 2000/666/ES, vrátane vtákov sprevádzajúcich svojich majiteľov (spoločenských vtákov).“
Článok 2
Členské štáty zmenia a doplnia opatrenia, ktoré uplatňujú na dovozy s cieľom zosúladiť ich s týmto rozhodnutím, a prijaté opatrenia okamžite náležite zverejnia. Bezodkladne o tom informujú Komisiu.
Článok 3
Toto rozhodnutie je určené členským štátom.
V Bruseli 18. mája 2005